Съюзът на съдиите: “Свестните у нас считат за луди, глупецът вредом всеки почита…” | Терминал 3
Съюзът на съдиите: “Свестните у нас считат за луди, глупецът вредом всеки почита…”
Най-голямата магистратска организация в страната – Съюзът на съдиите – се обърна с писмо към магистратската общност, гражданите с критика, че “поредицата решения на мнозинството от членове на ВСС не съответстват и на минимални изисквания за логичност и последователност”.
Публикуваме тяхната позиция без съкращения. Акцентите са на редакцията на “Терминал 3”.
Всички решения и начинът на вземането им от Висшия съдебен съвет (ВСС) досега сочат само едно – мнозинството в съвета може да приеме, че черното е бяло. Без аргументи, разбира се. Просто може да го приеме. С бетонирано мнозинство. Но решението няма как обективно да превърне черното в бяло. И едва ли някой освен от мнозинството във ВСС би подложил на съмнение тази проста логика, основана единствено на здравия разум.
Нека припомним фактите, които предшестваха решението на ВСС от 11 май, тази година, с което председателят на ВКС беше порицан, че е упражнил „недопустим опит за намеса“ с изискването на информация относно проведени общи събрания в съдилища за обсъждане на избора на членове на ВСС от квотата на съдиите, както и с изискването на протоколи от такива събрания:
В медиите е оповестена информация, че в апелативни райони е започнало обсъждане на „обединяване“ около единни кандидатури за членове на следващия състав на ВСС. Някъде това е станало и на среща между председатели на съдилища в апелативен район, а впоследствие били проведени общи събрания и подложено на гласуване предложение за бъдеща подкрепа на един кандидат. Всичко това се случило преди официалното започване на кампанията. След медийното публикуване на тези факти е последвал отказ за представяне на протоколите от проведените общи събрания, изискани от журналист по ЗДОИ.
Председателят на ВКС обаче изиска протоколите, след което ги и публикува на страницата на ВКС. И именно това, а не друго, ВСС определи като „недопустим натиск“ от страна на председателя на ВКС спрямо… Не стана ясно спрямо кого.
Друго решение от същото заседание на Пленума на ВСС беше да се приеме един от предложените от Комисията за атестиране и конкурси варианти за хронограма за предстоящия избор на председател на Върховния административен съд, но с „корекция“ относно крайните срокове на представяне на становища и въпроси към кандидатите, публикуването им на сайта на ВСС и изслушването и гласуването на кандидатите. В резултат на тази „корекция“ кандидатите следва да бъдат изслушани от пленума на ВАС непосредствено след съдебната ваканция, въпросите и становищата към кандидатите ще бъдат обявени два дни преди самия избор, който, от своя страна ще се проведе на 11.09.2017 г. – два месеца и десет дни преди изтичане на мандата на сегашния председател на ВАС. Съгласно публично достъпната информация мотиви за така предложената и гласуваната от мнозинството „корекция“ не са били обявени.
Нека не забравяме същностните разлики между добро и зло, морално и неморално, почтено и непочтено, агресивно невежество и аргументирано отстояване на позиция.
За съдържанието на тези базисни понятия не се спори в нормалната действителност. Само в паралелната реалност им се придава обратен знак като в обърнат наопаки свят.
16 май 2017 г. Управителен съвет на Съюза на съдиите в България.
В нощта срещу неделя връщаме часовникът с час назад